SKRIFTLIG FORESPØRGSEL E-1736/99

af Ilda Figueiredo (GUE/NGL) til Kommissionen

(1. oktober 1999)

Om: Tildeling af støtte til Portugal med henblik på udvikling af landdistrikter

Ifølge oplysninger i de portugisiske medier har Kommissionen godkendt et forslag til fordeling af bevillinger til udvikling af landdistrikter, som indebærer, at der årligt skal overføres et beløb på kun 40 mia. escudos.

Så vidt vides havde den portugisiske regering foreslået et program omfattende 60 mia. escudos årligt et beløb, den anså som et minimum for at kunne skabe balance i forhold til bevillingerne under den fælles landbrugspolitik, idet de portugisiske landmænd befinder sig nederst på listen om modtagere af midler fra denne.

I Portugal findes der mange landbrugsarealer med en begrænset bonitet, der drives landbrug i bjergegne, og der anvendes bæredygtige landbrugsmetoder, som klart falder ind under de forslag til udvikling af landbrugsdistrikter, der tilsyneladende var blevet godkendt af Kommissionen.

Kommissionen bedes derfor oplyse, hvilke kriterier den har benyttet ved sin afgørelse om kun at bevilge 40 mia. escudos årligt til udvikling af landbrugsdistrikter, når det er velkendt, at Portugal er det land, som er mest berørt af den tiltagende liberalisering af landbrugsmarkederne, og at de portugisiske landmænds indkomster er stadigt faldende.

Svar afgivet på Kommissionens vegne af Franz Fischler

(10. november 1999)

Kommissionen traf 8. september 1999 en beslutning om den vejledende fordeling på medlemsstaterne af bevillinger til udvikling af landdistrikter under Den Europæiske Udviklings- og Garantifond for Landbruget (EUGFL's Garantifond) for perioden 2000-2006. Fordelingen blev foretaget under hensyn til antallet af landbrugsbedrifter, landbrugsarealet, landdistriktbefolkningen og beskæftigelsesfrekvensen i landbruget. Portugal er på dette grundlag blevet tildelt et årligt beløb på 200 mio..

Det skal bemærkes, at dette årlige beløb kun skal anvendes til finansiering af fire foranstaltninger: førtidspensionering, miljøforanstaltninger i landbruget, skovrejsning på landbrugsarealer og støtte til ugunstigt stillede områder. Alle andre foranstaltninger til udvikling af landdistrikter finansieres under EUGFL's Udviklingssektion inden for rammerne af den samlede strukturfondsstøtte til Portugal. Det skal også understreges, at det årlige beløb udgør en stigning på 46,5 % i forhold til årsgennemsnittet for den foregående periode (1994-99) for de samme foranstaltninger.

Der skal i øvrigt gøres opmærksom på den fleksibilitet, der anvendes ved tildelingen af bevillingerne. Kommissionen er rede til, inden for grænserne af de samlede tilgængelige ressourcer og over en treårig periode, at tilpasse beslutningen om tildeling af bevillinger pr. medlemsstat i overensstemmelse med artikel 46, stk. 3, i Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(1). Hertil kommer, at efter de regler for gennemførelse af programmer til udvikling af landdistrikterne, som Kommissionen vedtog i juli 1999, kan ressourcer, der har et vist omfang i forhold til de oprindelige beregninger og ikke er blevet anvendt af medlemsstaterne i løbet af et år, overføres til medlemsstater, der har brug for supplerende støtte (inden for rammerne af deres programmeringsdokumenter). Denne fleksibilitet vil gøre det muligt at imødegå uforudsete situationer, blot skal medlemsstaterne for hele perioden overholde grænserne for deres bevilling som fastsat i den gældende beslutning fra Kommissionen.

I artikel 4 i Rådets forordning (EF) nr. 1259/1999 af 17. maj 1999 om fastlæggelse af fælles regler for den fælles landbrugspolitiks ordninger for direkte støtte(2) er der fastsat en graduering af betalingerne under den fælles markedsordning, som gør det muligt at øge bevillingerne til de fire nævnte foranstaltninger til udvikling af landdistrikterne.

(1) EFT L 160 af 26.6.1999.

(2) EFT L 160 af 26.6.1999.